Polisiebeampte in hof oor vals reiseiseArgieffoto (Foto: Unsplash) ŉ Voormalige polisiebeampte van die Oos-Kaap het Woensdag in ŉ hof in Port Elizabeth verskyn nadat hy na bewering die Suid-Afrikaanse Polisiediens uit duisende rande bedrieg het. Kapt. Anelisa Ngcakani, woordvoerder van die Valke, het in ŉ verklaring gesê Jimmy Desmond Marais (49) word daarvan beskuldig dat hy die polisie in 2017 uit R18 000 bedrieg het toe hy by meer as een geleentheid vals reiseise ingedien het. Marais was in dié stadium ’n adjudant-offisier verbonde aan die Mount Road-polisiekantoor se afdeling voertuigidentifikasie en beveiliging (VISS) in Port Elizabeth. Marais het ook na bewering inkopies in Pietermaritzburg in KwaZulu-Natal gedoen toe hy veronderstel was om ŉ hofsaak by die Izingolweni-landdroshof by te woon. Marais het ŉ eis vir dié rit en klere wat hy gekoop het, ingedien. Volgens Ngcakani het die polisiestasie op ŉ betaalstrokie opgemerk dat die klere gekoop is op ŉ dag waarop Marais in die hof moes wees. Die saak is na die Valke verwys wat ŉ ondersoek van stapel gestuur het. Marais is vandeesweek op waarskuwing vrygelaat. Hy sal weer op 24 Maart in die hof verskyn.